KIRJALLINEN KYSYMYS P-2449/00

esittäjä(t): Ulrich Stockmann (PSE) komissiolle

(11. heinäkuuta 2000)

Aihe: Saksan uusien osavaltioiden tukitapauksiin liittyvä ilmoitusmenettely

Sachsen-Anhaltin osavaltion Magdeburgissa sijaitseva SKL-M-yritys ajautui kesäkuun 2000 alussa konkurssiin, koska MTU GmbH Friedrichshafen -yritys peruutti ostotarjouksensa, jonka se oli tehnyt toisessa yksityistämismenettelyssä. Yritys peruutti tarjouksensa, koska se oli saanut tietää, että komissio aikoi soveltaa tutkintamenettelyssä ns. asset deal -järjestelyä. MTU GmbH ei halunnut odottaa tutkintamenettelyn päättymiseen liittyvän määräajan umpeutumista. Konkurssin seurauksena vaarantuvat välittömästi SKL-M-yrityksen 275 työpaikkaa, ja tämän lisäksi vaarassa ovat kyseisen yrityksen alihankkijoiden 1700 työpaikkaa.

Pelkästään Sachsen-Anhaltin osavaltiossa on entisen DDR:n talouden muutosprosessin jäljiltä vireillä 15 muuta ilmoitusmenettelyä, ja kaikissa uusissa osavaltioissa, mukaan lukien Berliini, niitä on yhteensä yli 50. Parlamentin jäsenen saamien tietojen mukaan kyseisissä yrityksissä ja niiden alihankkijayrityksissä on vaarassa jopa 30 000 työpaikkaa.

Mitä komission mielestä voitaisiin tehdä ilmoitusmenettelyn nopeuttamiseksi ja komission harkinnanvaraisten päätösten, kuten asset deal -järjestelyn soveltaminen SKL-M-yrityksen tutkintamenettelyssä, muuttamiseksi siten, että niillä pyrittäisiin vastedes työpaikkojen turvaamiseen?

Mario Montin komission puolesta antama vastaus

(13. syyskuuta 2000)

Taloudellinen uudelleenjärjestely Saksan uusissa osavaltioissa on jatkunut nyt jo lähes 10 vuotta. Komissio on jatkuvasti osoittanut ymmärtämystä uusien osavaltioiden erityistilannetta kohtaan. Tämä on näkynyt komission rajoittamattomana tukena erityisesti työntekijöiden asioille ennen kaikkea Euroopan sosiaalirahaston puitteissa.

Tästä ymmärtämyksestä on osoituksena ennen kaikkea erityinen Task Force -ryhmä, joka perustettiin käsittelemään ainoastaan uusien osavaltioiden tukiasioita. Erityisryhmä on perustamisensa jälkeen käsitellyt yli 180 tapausta, joista 130:ssä komissio on tehnyt myönteisen päätöksen ja reilussa tusinassa kielteisen.

Vuoteen 1996 asti kyseisiä tukia arvioitiin erityisten sääntöjen, niin kutsutun Treuhand-järjestelyn perusteella. Järjestely vapautti uusien osavaltioiden yritykset ilmoittamisvelvollisuudesta, jos tuki jäi alle tietyn kynnysarvon. Koska kynnysarvo oli määritelty avokätisesti, käytäntö johti siihen, että vain harvoista tukihankkeista oli ilmoitettava.

Uusien osavaltioiden tukiasioiden kannalta merkitystä on vaikeuksissa olevien yritysten pelastamis- ja rakenneuudistustukea koskevilla yhteisön suuntaviivoilla.

Komission erityinen ymmärtämys uusien osavaltion tarpeita kohtaan näkyy ennen kaikkea tapauksissa, joissa yhdelle ja samalle yritykselle myönnetään niin sanotun pelastussuunnitelman puitteissa useampaan otteeseen rakenneuudistustukea, mitä ei yleensä ole mahdollista tavallisten tukisääntöjen nojalla. On syytä korostaa, että tämä joustava käytäntö säilytettiin myös pelastamis- ja rakenneuudistustukien muutetussa versiossa vuodelta 1999. Koska Saksan taloudelliset ja poliittiset edellytykset olivat muuttuneet, kyseisen poikkeuksen voimassaoloaikaa kuitenkin rajoitettiin.

Komissio tietää, että menettelyjen hitaus aiheuttaa Saksan viranomaisille ongelmia. Yksittäisen asian nopea käsittely edellyttää kuitenkin myös, että tarvittavat tiedot toimitetaan ajoissa, täydellisinä ja tarkkoina. Komission nopean toiminnan kannalta on erityisesti pelastamis- ja rakenneuudistustukien yhteydessä aivan olennaista, että jäsenvaltiot ilmoittavat komissiolle tukihankkeistaan ja toimittavat kaikki asiaan liittyvät tiedot heti kun ne ovat saatavilla. Komissio pystyisi osoittamaan enemmän resursseja ilmoitettujen tapausten käsittelyyn, jos sen tarvitsisi käyttää vähemmän aikaa sellaisten tukien selville saantiin ja vastatoimiin, joita jäsenvaltiot ovat myöntäneet ilmoittamatta asiasta komissiolle.

SKL-M:ää koskevan asian osalta komissio viittaa tapauksen pitkään historiaan, joka on huomattavasti vaikeuttanut yksittäisten tukitoimenpiteiden arvioimista. Toisen rakenneuudistuksen puitteissa MTU:n tarkoitus oli alunperin ottaa haltuunsa osakkuudet SKL-M:ssä. Hanke kuitenkin korvattiin myöhemmin ns. asset-deal -järjestelyllä. Tapauksen monimutkaisuuden ja erityisten olosuhteiden vuoksi komissiolle ei ollut muuta mahdollisuutta kuin aloittaa EY:n perustamissopimuksen 88 artiklan 2 kohdan mukainen menettely. Asset-deal -järjestely on otettava mukaan menettelyyn, koska SKL-M:n rakenneuudistus-suunnitelmaa ei voida arvioida muista toimenpiteistä erillisenä. Komissio aloittaa varsinaisen tutkinnan yleensä silloin, kun se vielä alustavan tutkinnan jälkeen epäilee tuen soveltuvuutta yhteismarkkinoille.